钦定古今图书集成/明伦汇编/氏族典/第558卷 > 司马遐
## 钦定古今图书集成/明伦汇编/氏族典/第558卷 > 司马遐

按《晋书清河康王遐传》：“遐字深度，美容仪，有精彩，武
帝爱之。既受封，出继叔父城阳哀王兆。元康初，进抚
军将军，加侍中。遐长而懦弱，无所是非，性好内，不能
接士大夫。及楚王玮之举兵也，使遐收卫瓘，而瓘故
吏荣晦遂尽杀瓘子孙，遐不能禁，为世所尤。永康元
年薨，时年二十八。四子覃、籥、铨、端。覃嗣立。及冲太孙”
薨，立覃为皇太子。既而河间王颙胁表成都王颖为
皇太弟，废覃复为清河王，被害，时年十四，葬以庶人
礼。籥初封新蔡王，覃薨，还封清河王。铨初封上庸王，
怀帝即位，更封豫章王。二年，立为皇太子。洛京倾覆没于刘聪。端初封广川王。铨之为皇太子也，转封豫
章，礼秩如皇子。拜散骑常侍、平南将军、都督江州诸
军事。洛阳陷没，端东奔苟晞于蒙。晞立为皇太子，七
十日为石勒所没。